聞尹師魯赴涇州幕
作者：梅堯臣
朝代：宋

paragraphs: 胡騎犯邊來，漢兵皆死戰。
昨聞衛將軍，賢俊多所薦。
知君慮不淺，求對未央殿。
天子喜有言，軺車因召見。
籌畫當冕旒，袍魚賜銀茜。
曰臣豈身謀，而邀陛下睠。
青衫出二崤，白馬如飛電。
關山冒風露，兒女泣霜霰。
軍客壯士多，劍藝匹夫衒。
賈誼非俗儒，慎無輕寡變。